Berit Aunli
Store norske leksikon,Sport og spill,Skisport,Langrenn
Berit Aunli er en norsk langrennsløper som blant annet ble kåret til Nordens beste idrettsutøver i 1982.
Hun ble verdensmester på 5 km og 10 km og i stafett i Oslo i 1982, da hun også tok VM-sølv på 20 km. Aunli ble dermed den første norske kvinne som vant et individuelt internasjonalt mesterskap i langrenn. Hun vant også verdenscupen sammenlagt samme skisesong.Aunli ble olympisk mester i stafett og tok sølv på 5 km i Sarajevo i 1984. I stafett tok hun også OL-bronse i 1980 og VM-sølv i 1985. Hun vant 20 km i Holmenkollrennene i 1981. I alt vant hun 11 individuelle gull i senior-NM i perioden 1977–1982 (fem på 5 km, fire på 10 km, to på 20 km), og hun har vunnet fire NM-gull i stafett og tre kongepokaler. Aunli representerte klubben Strindheim IL.Hun ble tildelt Morgenbladets gullmedalje, Sportsjournalistenes statuett, Porsgrunds Porselænsfabriks ærespris for kvinner og Olavstatuetten i 1982, Holmenkollmedaljen i 1983 og Ole Vig-prisen i 1983. Hun er datter av Kristen Kvello og gift med Ove Aunli. Les mer i Store norske leksikon Berit Aunli i Norsk biografisk leksikon langrenn